Ingredjenti tiġieġa ta' madwar 11⁄4kg 400g tadam imqatta' jew polpa 300g basal imqatta' 300g faqqiegħ żgħir jew imqatta' f'biċċiet żgħar 25g kunserva 3 tazzi nbid aħmar 2 tazzi ilma bżaru aħdar imqatta' tursin imqatta' rqiqtaħlita ta' ħwawar tal-gosti tiegħek werqa randa żejt taż-żebbuġa bżar mitħun frisk u melħ Qaxxar it-tiġieġa, neħħilha x-xaħam u aqsamha fi 8 biċċiet. Roxx ftit bżar u melħ u għaddiha mid-dqiq. Ixgħel il-forn 180 0 C, gass numru 4. Saħħan ftit żejt f'taġen u aqli l-biċċiet tat-tiġieġa sakemm isiru ħomor. Mhux importanti li jissajru kompletament. Poġġihom f' casserole . Qalli l-basal u l-faqqiegħ għal ftit minuti fl-istess taġen. Żid il-bżaru u kompli qalli filwaqt li tħawwad il-ħin kollu. Żid il-kunserva, it-tadam jew polpa, il-werqa randa u t-taħlita ta' ħwawar. Ħawwad tajjeb. Żid l-inbid u l-ilma. Għalli, baxxi ftit in-nar u kompli sajjar għal 10 minuti. Ferra' din iz-zalza fuq il-biċċiet tat-tiġieġa u sajjar fil-forn għal madwar siegħa u nofs. Ferrex it-tursin fil-wiċċ u servi.